শরিকদের ৬, জাপাকে ২৬ ছাড় দিয়ে ২৬৩ আসনে আওয়ামী লীগ
জাতীয় পার্টি ও ১৪ দলীয় জোটকে আওয়ামী লীগ ৩২টি আসন ছেড়ে দিয়েছে বলে জানিয়েছেন দলটির দপ্তর সম্পাদক বিপ্লব বড়ুয়া।
আজ রোববার বিকেলে রাজধানীর আগারগাঁওয়ে নির্বাচনে কমিশনে গণমাধ্যমকর্মীদের প্রশ্নের জবাবে তিনি এ কথা বলেন।
বিপ্লব বড়ুয়া বলেন, 'আমরা ছয়টি আসনে আমাদের দীর্ঘ দিনের রাজনৈতিক মিত্র ১৪ দলের শরিক তিনটি রাজনৈতিক দলকে আমরা ছয়টি আসন দিয়েছি। সেখানে ওয়ার্কার্স পার্টির দুইটি, জাসদের তিনটি ও জেপি (মঞ্জু) একটি; মোট ছয়টি আসন আমরা ১৪ দলকে ছেড়ে দিয়েছি এবং এই ছয়টি আসনে আমরা আওয়ামী লীগ মনোনীত প্রার্থীদের প্রত্যাহারের সিদ্ধান্ত নিয়েছি।'
তিনি বলেন, 'জাতীয় পার্টির সঙ্গে আমরা ২০০৮, ২০১৪ ও ২০১৮ সালে আমরা বিভিন্ন ইস্যুতে একসঙ্গে কাজ করেছি। জাতীয় পার্টির জন্য ২৬টি আসনে আমরা আওয়ামী লীগের প্রার্থীদের প্রত্যাহারের সিদ্ধান্ত নিয়েছি। ২৬টি আসনে আমরা আওয়ামী লীগের প্রার্থীদের প্রত্যাহারের সিদ্ধান্ত আমরা নির্বাচন কমিশনকে জানাতে এসেছি।
'সব মিলিয়ে আমরা জাতীয় পার্টির জন্য ২৬টি ও ১৪ দলের জন্য ছয়টি, মোট ৩২টি আসনে আওয়ামী লীগ মনোনীত প্রার্থী প্রত্যাহারের বিষয়ে নির্বাচন কমিশনকে বঙ্গবন্ধুকন্যা শেখ হাসিনার সিদ্ধান্ত আমরা জানাতে এসেছি,' বলেন তিনি।
ঢাকায় কোনো আসন ছেড়েছেন কি না জানতে চাইলে তিনি বলেন, 'আমরা জাতীয় পার্টি এবং ১৪ দলের নেতাদের সঙ্গে আলোচনা করে আসনগুলোর বিষয়ে সিদ্ধান্ত নিয়েছি।'
তিনি বলেন, 'জাতীয় পার্টির জন্য যে ২৬টি আসনে আওয়ামী লীগ মনোনীত প্রার্থী প্রত্যাহার করেছি, সেগুলো হচ্ছে ঠাকুরগাঁও-৩, নীলফামারী-৩, নীলফামারী-৪, রংপুর-১, রংপুর-৩, কুড়িগ্রাম-১, কুড়িগ্রাম-২, গাইবান্ধা-১, গাইবান্ধা-২, বগুড়া-২, বগুড়া-৩, সাতক্ষীরা-২, পটুয়াখালী-১, বরিশাল-৩, পিরোজপুর-৩, ময়মনসিংহ-৫, ময়মনসিংহ-৮, কিশোরগঞ্জ-৩, মানিকগঞ্জ-১, ঢাকা-১৮, হবিগঞ্জ-১, ব্রাহ্মণবাড়ি-২, ফেনী-৩, চট্টগ্রাম-৫, চট্টগ্রাম-৮ ও নারায়ণগঞ্জ-৫।
'১৪ দলের জন্য আসনগুলো হচ্ছে, বগুড়া-৪, রাজশাহী-২, কুষ্টিয়া-২, বরিশাল-২, পিরোজপুর-২ ও লক্ষ্মীপুর-৪, মোট ছয়টি আসন ছেড়ে দেওয়া হয়েছে,' জানান তিনি।
বিপ্লব বড়ুয়া বলেন, 'আওয়ামী লীগের পক্ষ থেকে মনোনয়ন দেওয়া হয়েছিল ২৯৮টি আসনে। পাঁচ জন প্রার্থীর মনোনয়ন বাতিল হয়েছে। আমরা ছয়টি দিয়েছিল আমাদের রাজনৈতিক মিত্র ১৪ দলকে এবং জাতীয় পার্টির জন্য আমরা ছেড়েছি ২৬টি আসন। ২৬৩ আসনে নৌকার প্রার্থীরা নির্বাচন করবেন।'
১৪ দলের ছয় জন প্রার্থী নৌকা ও জাতীয় পার্টির প্রার্থী লাঙ্গল প্রতীকে নির্বাচন করবেন বলেও জানান তিনি।

জাতীয় পার্টি ও ১৪ দলীয় জোটকে আওয়ামী লীগ ৩২টি আসন ছেড়ে দিয়েছে বলে জানিয়েছেন দলটির দপ্তর সম্পাদক বিপ্লব বড়ুয়া।